title: 2011/307/UE: Deċiżjoni tal-Kunsill tat- 13 ta’ Mejju 2011 dwar il-konklużjoni tal-Ftehim fil-forma ta’ Protokoll bejn l-Unjoni Ewropea u r-Repubblika Għarbija tal-Eġittu li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika Għarbija tal-Eġittu, min-naħa l-oħra

text:
               26.5.2011

               MT

               Il-Ġurnal Uffiċjali tal-Unjoni Ewropea

               L 138/2

         DEĊIŻJONI TAL-KUNSILL
   tat-13 ta’ Mejju 2011
   dwar il-konklużjoni tal-Ftehim fil-forma ta’ Protokoll bejn l-Unjoni Ewropea u r-Repubblika Għarbija tal-Eġittu li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika Għarbija tal-Eġittu, min-naħa l-oħra
   (2011/307/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-punt (a)(v) tal-Artikolu 218(6) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Fl-24 ta’ Frar 2006, il-Kunsill awtorizza lill-Kummissjoni biex tiftaħ negozjati mal-imsieħba fir-reġjun tal-Mediterran sabiex tistabbilixxi mekkaniżmu għas-soluzzjoni tat-tilwim relatat ma’ dispożizzjonijiet kummerċjali.

               (2)

               Dawn in-negozjati twettqu mill-Kummissjoni b’konsultazzjoni mal-kumitat appuntat taħt l-Artikolu 207 tat-Trattat u fil-qafas tad-direttivi tal-innegozjar maħruġa mill-Kunsill.

               (3)

               Dawn in-negozjati ġew konklużi u fis-27 ta’ April 2010 ġie inizjalat Ftehim fil-forma ta’ Protokoll (“il-Protokoll”) bejn l-Unjoni Ewropea u r-Repubblika Għarbija tal-Eġittu li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika Għarbija tal-Eġittu, min-naħa l-oħra (1).

               (4)

               Il-Protokoll kien iffirmat f’isem l-Unjoni Ewropea fil-11 ta' Novembru 2010.

               (5)

               Il-Protokoll ikun konkluż,

         ADOTTA DIN ID-DEĊIŻJONI:
   Artikolu 1
   Il-Ftehim fil-forma ta’ Protokoll bejn l-Unjoni Ewropea u r-Repubblika Għarbija tal-Eġittu li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika Għarbija tal-Eġittu, min-naħa l-oħra (“il-Protokoll”) huwa b’dan approvat f’isem l-Unjoni.
   It-test tal-Protokoll huwa mehmuż ma’ din id-Deċiżjoni.
   Artikolu 2
   Il-President tal-Kunsill għandu jagħti, f’isem l-Unjoni, in-notifika prevista fl-Artikolu 23 tal-Protokoll (2).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-13 ta’ Mejju 2011.

            Għall-Kunsill

            Il-President

         MARTONYI J.

      (1)  ĠU L 304, 30.9.2004, p. 39.

      (2)  Id-data tad-dħul fis-seħħ tal-Protokoll għandha tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
    ---documentbreak---

               26.5.2011

               MT

               Il-Ġurnal Uffiċjali tal-Unjoni Ewropea

               L 138/3

         PROTOKOLL
   bejn l-Unjoni Ewropea u r-Repubblika Għarbija tal-Eġittu li jistabbilixxi mekkaniżmu għas-soluzzjoni tat-tilwim applikabbli għal tilwimiet li jaqgħu taħt id-dispożizzjonijiet kummerċjali tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika Għarbija tal-Eġittu, min-naħa l-oħra
   L-UNJONI EWROPEA, minn hawn ’il quddiem imsejħa “l-Unjoni”,
   min-naħa waħda,
   u
   IR-REPUBBLIKA GĦARBIJA TAL-EĠITTU, minn hawn ’il quddiem imsejħa “l-Eġittu”,
   min-naħa l-oħra,
   IDDEĊIDEW KIF ĠEJ:
   KAPITOLU I

      OBJETTIV U AMBITU

   Artikolu 1
   Objettiv
   L-objettiv ta’ dan il-Protokoll huwa li tkun evitata u tiġi solvuta kwalunkwe tilwima kummerċjali bejn il-Partijiet sabiex, fejn ikun possibbli, tintlaħaq soluzzjoni li jaqblu dwarha ż-żewġ naħat.
   Artikolu 2
   Applikazzjoni tal-Protokoll
   1.   Id-dispożizzjonijiet ta’ dan il-Protokoll japplikaw fir-rigward ta’ kwalunkwe differenza li tikkonċerna l-interpretazzjoni u l-applikazzjoni tad-dispożizzjonijiet tat-Titolu II (għajr l-Artikoli 22, 23 u 24), tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika Għarbija tal-Eġittu, min-naħa l-oħra (minn hawn ’il quddiem imsejjaħ “il-Ftehim ta’ Assoċjazzjoni”) (1), ħlief fejn espressament stipulat mod ieħor. L-Artikolu 82 tal-Ftehim ta’ Assoċjazzjoni japplika għat-tilwim relatat mal-applikazzjoni u l-interpretazzjoni ta’ dispożizzjonijiet oħra tal-Ftehim ta’ Assoċjazzjoni.
   2.   Il-proċeduri ta’ dan il-Protokoll għandhom japplikaw jekk, 60 jum wara li tilwima tkun tressqet quddiem il-Kunsill tal-Assoċjazzjoni skont l-Artikolu 82 tal-Ftehim ta’ Assoċjazzjoni, il-Kunsill tal-Assoċjazzjoni ma jkunx solva t-tilwima.
   3.   Għall-għanijiet tal-paragrafu 2, tilwima għandha titqies riżolta meta l-Kunsill tal-Assoċjazzjoni jkun ħa deċiżjoni kif previst fl-Artikolu 82.2 tal-Ftehim ta’ Assoċjazzjoni, jew meta jkun iddikjara li m’għadx hemm tilwima.
   KAPITOLU II

      KONSULTAZZJONIJIET U MEDJAZZJONI

   Artikolu 3
   Konsultazzjonijiet
   1.   Il-Partijiet għandhom jagħmlu ħilithom sabiex isolvu kwalunkwe differenza rigward l-interpretazzjoni u l-applikazzjoni tad-dispożizzjonijiiet imsemmija fl-Artikolu 2 billi jibdew konsultazzjonijiet b’rieda tajba bil-għan li jiksbu soluzzjoni rapida, ġusta u bi qbil reċiproku.
   2.   Parti għandha tfittex konsultazzjonijiet permezz ta’ talba bil-miktub lill-Parti l-oħra, b’kopja mibgħuta lis-sottokumitat “industrija, kummerċ, servizzi u investiment”, li tidentifika kwalunkwe miżura inkwistjoni u d-dispożizzjonijiet tal-Ftehim tal-Assoċjazzjoni li tqis applikabbli.
   3.   Il-konsultazzjonijiet għandhom iseħħu fi żmien 40 jum mid-data tal-wasla tat-talba u jsiru, sakemm il-Partijiet ma jaqblux mod ieħor, fit-territorju tal-Parti li sar l-ilment dwarha. Il-konsultazzjonijiet għandhom jitqiesu bħala konklużi fi żmien 60 jum mid-data tal-wasla tat-talba, sakemm iż-żewg Partijiet ma jaqblux li jkomplu l-konsultazzjonijiet. Il-konsultazzjonijiet, b’mod partikolari l-informazzjoni kollha żvelata u l-pożizzjonijiet meħuda mill-Partijiet matul dawn il-proċedimenti, għandhom ikunu kunfidenzjali, u mingħajr preġudizzju għad-drittijiet ta’ kwalunkwe Parti fi kwalunkwe proċedimenti ulterjuri.
   4.   Konsultazzjonijiet dwar affarijiet urġenti, inklużi dawk dwar prodotti li jitħassru biż-żmien jew prodotti staġjonali, għandhom iseħħu fi żmien 15-il jum mid-data tal-wasla tat-talba, u għandhom jitqiesu bħala konklużi fi żmien 30 jum mid-data tal-wasla tat-talba.
   5.   Jekk il-Parti li lilha ssir it-talba ma tweġibx għat-talba għall-konsultazzjonijiet fi żmien 15-il jum mid-data tal-wasla tat-talba, jew jekk il-konsultazzjonijiet ma jseħħux fl-iskadenzi stabbiliti fil-paragrafu 3 jew fil-paragrafu 4 rispettivament, jew jekk il-konsultazzjonijiet ikunu konklużi u ma jkunx intlaħaq ftehim dwar soluzzjoni miftiehma reċiprokament, il-Parti li tressaq l-ilment tista’ titlob li jitwaqqaf bord ta’ arbitraġġ skont l-Artikolu 5.
   Artikolu 4
   Medjazzjoni
   1.   Jekk il-konsultazzjonijiet ma jwasslux għal soluzzjoni miftiehma reċiprokament, il-Partijiet jistgħu, bi ftehim reċiproku, jirrikorru għand medjatur. Kwalunkwe talba għall-medjazzjoni għandha ssir bil-miktub lil-Parti li sar l-ilment dwarha u lis-sottokumitat “industrija, kummerċ, servizzi u investiment” u tiddikjara kwalunkwe miżura li kienet is-suġġett tal-konsultazzjonijiet kif ukoll it-termini tar-referenza għall-medjazzjoni maqbula reċiprokament. Kull Parti timpenja lilha nnifisha biex tagħti kunsiderazzjoni pożittiva lit-talbiet għall-medjazzjoni.
   2.   Sakemm il-Partijiet ma jaqblux rigward medjatur fi żmien 15-il jum mid-data tal-wasla tat-talba għall-medjazzjoni, il-presidenti tas-sottokumitat “industrija, kummerċ, servizzi u investiment”, jew id-delegat tal-presidenti, għandhom jagħżlu bix-xorti medjatur mill-grupp ta’ individwi li jkunu fil-lista msemmija fl-Artikolu 19 u li mhumiex ċittadini ta’ xi waħda mill-Partijiet. L-għażla għandha ssir fi żmien 10 ijiem mid-data tal-wasla tat-talba. Il-medjatur għandu jsejjaħ laqgħa mal-Partijiet mhux qabel 20 jum u mhux aktar tard minn 30 jum wara li jintgħażel. Il-medjatur għandu jirċievi s-sottomissjonijiet ta’ kull Parti sa mhux aktar tard minn 15-il jum qabel il-laqgħa u jista’ jitlob tagħrif addizzjonali mingħand il-Partijiet jew mingħand l-esperti jew il-konsulenti tekniċi skont kif jidhirlu. Kwalunkwe informazzjoni miksuba b’dan il-mod għandha tintwera lil kull waħda mill-Partijiet u titressaq għall-kummenti tagħhom. Il-medjatur għandu jinnotifika opinjoni mhux aktar tard minn 45 jum wara li jintgħażel.
   3.   L-opinjoni tal-medjatur tista’ tinkludi rakkomandazzjoni dwar kif tiġi riżolta t-tilwima b’mod konsistenti mad-dispożizzjonijiet imsemmija fl-Artikolu 2. L-opinjoni tal-medjatur mhijiex vinkolanti.
   4.   Il-Partijiet jistgħu jaqblu li jemendaw it-termini ta’ skadenza msemmija fil-paragrafu 2. Il-medjatur jista’ jiddeċiedi wkoll li jemenda dawn it-termini ta’ skadenza wara talba ta’ xi waħda mill-Partijiet, minħabba diffikultajiet partikolari ffaċċjati mill-Parti kkonċernata jew il-kumplessità tal-każ.
   5.   Il-proċedimenti li jinvolvu medjazzjoni, b’mod partikolari l-opinjoni tal-medjatur u l-informazzjoni kollha żvelata u l-pożizzjonijiet meħuda mill-Partijiet matul dawn il-proċedimenti, għandhom ikunu kunfidenzjali, u mingħajr preġudizzju għad-drittijiet ta’ kwalunkwe Parti fi kwalunkwe proċedimenti ulterjuri.
   6.   Jekk il-Partijiet jaqblu, il-proċeduri għall-medjazzjoni jistgħu jkomplu waqt li tipproċedi l-proċedura tal-arbitraġġ.
   7.   Medjatur jista’ jinbidel biss għar-raġunijiet u skont il-proċeduri deskritti fil-paragrafi 18 sa 21 tar-Regoli tal-Proċedura.
   KAPITOLU III

      PROĊEDURI GĦAS-SOLUZZJONI TAT-TILWIM

      TAQSIMA I

         Proċedura tal-arbitraġġ

   Artikolu 5
   Bidu tal-proċedura tal-arbitraġġ
   1.   Meta l-Partijiet ma jkunux solvew it-tilwima permezz tal-konsultazzjonijiet kif previst fl-Artikolu 3, jew permezz tal-medjazzjoni kif previst fl-Artikolu 4, il-Parti li tressaq l-ilment tista’ titlob li jitwaqqaf bord tal-arbitraġġ.
   2.   It-talba li jitwaqqaf bord tal-arbitraġġ għandha ssir bil-miktub lill-Parti li sar l-ilment dwarha u lis-sottokumitat “industrija, kummerċ, servizzi u investiment”. Fit-talba tagħha, il-Parti li tressaq l-ilment għandha tidentifika l-miżura speċifika inkwistjoni, u għandha tispjega kif it-tali miżura tikkostitwixxi ksur tad-dispożizzjonijiet imsemmija fl-Artikolu 2. It-twaqqif tal-bord tal-arbitraġġ għandu jintalab mhux aktar tard minn 18-il xahar mid-data tal-wasla tat-talba għall-konsultazzjonijiet, mingħajr preġudizzju għad-drittijiet tal-Parti li tressaq l-ilment li titlob konsultazzjonijiet ġodda dwar l-istess suġġett fil-ġejjieni.
   Artikolu 6
   Twaqqif tal-bord tal-arbitraġġ
   1.   Il-bord tal-arbitraġġ għandu jkun magħmul minn tliet arbitri.
   2.   Fi żmien 15-il jum mid-data meta l-Parti li sar l-ilment dwarha tirċievi t-talba għat-twaqqif tal-bord tal-arbitraġġ, il-Partijiet għandhom jikkonsultaw sabiex jilħqu ftehim dwar il-kompożizzjoni tal-bord tal-arbitraġġ.
   3.   Fil-każ li l-Partijiet ma jkunux jistgħu jaqblu dwar il-kompożizzjoni tiegħu fil-perjodu ta’ żmien stabbilit fil-paragrafu 2, kwalunkwe waħda mill-Partijiet tista’ titlob lill-presidenti tas-sottokumitat “industrija, kummerċ, servizzi u investiment”, jew id-delegat tal-presidenti, biex jagħżlu t-tliet membri kollha bix-xorti mil-lista stabbilita taħt l-Artikolu 19, persuna waħda minn fost l-individwi proposti mill-Parti li tressaq l-ilment, persuna waħda minn fost l-individwi proposti mill-Parti li sar l-ilment dwarha u persuna waħda minn fost l-individwi magħżula mill-Partijiet biex taġixxi bħala president. Meta l-Partijiet jaqblu dwar membru wieħed jew aktar tal-bord tal-arbitraġġ, kwalunkwe membri li jkun fadal għandhom jintgħażlu bl-istess proċedura.
   4.   Il-presidenti tas-sottokumitat “industrija, kummerċ, servizzi u investiment”, jew id-delegat tal-presidenti, għandhom jagħżlu l-arbitri fi żmien 10 ijiem mit-talba msemmija fil-paragrafu 3 minn kwalunkwe waħda mill-Partijiet.
   5.   Id-data meta jitwaqqaf il-bord tal-arbitraġġ għandha tkun id-data meta jintgħażlu t-tliet arbitri.
   6.   L-arbitri jistgħu jinbidlu biss għar-raġunijiet u skont il-proċeduri deskritti fil-paragrafi 18 sa 21 tar-Regoli tal-Proċedura.
   Artikolu 7
   Rapport interim tal-bord
   Il-bord tal-arbitraġġ għandu joħroġ rapport interim lill-Partijiet li jippreżenta l-fatti kkonstatati, l-applikabilità tad-dispożizzjonijiet rilevanti u r-raġunament bażiku wara kwalunkwe konstatazzjoni u rakkomandazzjoni li jagħmel, bħala regola ġenerali, sa mhux aktar tard minn 120 jum mid-data tat-twaqqif tal-bord tal-arbitraġġ. Kwalunkwe Parti tista’ tressaq talba bil-miktub biex il-bord tal-arbitraġġ janalizza elementi speċifiċi tar-rapport interim fi żmien 15-il jum min-notifika tiegħu. Ir-riżultati tad-deċiżjoni finali tal-bord għandhom jinkludu diskussjoni dwar l-argumenti magħmula fl-istadju tal-analiżi interim.
   Artikolu 8
   Deċiżjoni tal-bord tal-arbitraġġ
   1.   Il-bord tal-arbitraġġ għandu, bħala regola ġenerali, jinnotifika d-deċiżjoni tiegħu lill-Partijiet u lis-sottokumitat “industrija, kummerċ, servizzi u investiment” fi żmien 150 jum mid-data tat-twaqqif tal-bord tal-arbitraġġ. Meta jikkunsidra li din l-iskadenza ma tistax tintlaħaq, il-president tal-bord tal-arbitraġġ irid jinnotifika bil-miktub lill-Partijiet u lis-sottokumitat “industrija, kummerċ, servizzi u investiment”, u jiddikjara r-raġunijiet għad-dewmien u d-data li fiha l-bord jippjana li jikkonkludi l-ħidma tiegħu. Id-deċiżjoni fl-ebda ċirkostanza m’għandha tkun innotifikata aktar tard minn 180 jum mid-data tat-twaqqif tal-bord tal-arbitraġġ.
   2.   Il-bord tal-arbitraġġ għandu, fuq talba taż-żewġ Partijiet, jissospendi l-ħidma tiegħu fi kwalunkwe żmien għal perjodu maqbul mill-Partijiet li ma jaqbiżx it-12-il xahar u għandu jkompli l-ħidma tiegħu fi tmiem dan il-perjodu maqbul fuq talba tal-Parti li tressaq l-ilment. Jekk il-Parti li tressaq l-ilment ma titlobx li titkompla l-ħidma tal-bord tal-arbitraġġ qabel ma jiskadi l-perjodu maqbul ta’ sospensjoni, il-proċedura għandha tiġi mitmuma. Is-sospensjoni u t-terminazzjoni tal-ħidma tal-bord tal-arbitraġġ huma bla preġudizzju għad-drittijiet ta’ kull waħda mill-Partijiet f’xi proċediment ieħor dwar l-istess kwistjoni.
   3.   F’każijiet urġenti, inklużi dawk li jinvolvu prodotti li jitħassru biż-żmien jew prodotti staġjonali, il-bord tal-arbitraġġ għandu jagħmel kull sforz biex jinnotifika d-deċiżjoni tiegħu fi żmien 75 jum mid-data tat-twaqqif tiegħu. Fl-ebda ċirkostanza m’għandu jieħu aktar minn 90 jum mit-twaqqif tiegħu. Fi żmien 10 ijiem mit-twaqqif tiegħu, il-bord tal-arbitraġġ għandu jagħti deċiżjoni preliminari dwar jekk iqisx li l-każ huwa urġenti.

      TAQSIMA II

         Konformità

   Artikolu 9
   Konformità mad-deċiżjonijiet tal-bord tal-arbitraġġ u l-Bord tal-Appell
   Kull Parti għandha tieħu kwalunkwe miżura meħtieġa biex tkun konformi mad-deċiżjoni tal-bord tal-arbitraġġ, u l-Partijiet għandhom jagħmlu ħilithom biex jaqblu dwar il-perjodu ta’ żmien meħtieġ biex jikkonformaw mad-deċiżjoni.
   Artikolu 10
   Il-perjodu ta’ żmien raġonevoli għall-konformità
   1.   Mhux aktar tard minn 30 jum wara li l-Partijiet jirċievu n-notifika tad-deċiżjoni tal-bord tal-arbitraġġ, il-Parti li sar l-ilment dwarha għandha tinnotifika lill-Parti li tressaq l-ilment u lis-sottokumitat “industrija, kummerċ, servizzi u investiment” dwar iż-żmien li se tkun teħtieġ għall-konformità (perjodu ta’ żmien raġonevoli), jekk ma tkunx possibbli konformità immedjata.
   2.   F’każ ta’ nuqqas ta’ qbil bejn il-Partijiet rigward il-perjodu ta’ żmien raġonevoli għall-konformità mad-deċiżjoni tal-bord tal-arbitraġġ, il-Parti li tressaq l-ilment għandha, fi żmien 20 jum mill-wasla tan-notifika magħmula taħt il-paragrafu 1 mill-Parti li sar l-ilment dwarha, titlob bil-miktub lill-bord tal-arbitraġġ sabiex jiddetermina t-tul tal-perjodu ta’ żmien raġonevoli. Tali talba għandha tkun innotifikata fl-istess ħin lill-Parti l-oħra u lis-sottokumitat “industrija, kummerċ, servizzi u investiment”. Il-bord tal-arbitraġġ għandu jinnotifika d-deċiżjoni tiegħu lill-Partijiet u lis-sottokumitat “industrija, kummerċ, servizzi u investiment” fi żmien 30 jum mid-data tal-wasla tat-talba.
   3.   Il-perjodu ta’ żmien raġonevoli jista’ jkun estiż bi qbil reċiproku bejn il-Partijiet.
   Artikolu 11
   Analiżi ta’ kwalunkwe miżura meħuda biex tinkiseb konformità mad-deċiżjoni tal-bord tal-arbitraġġ
   1.   Qabel ma jiskadi l-perjodu ta’ żmien raġonevoli, il-Parti li sar l-ilment dwarha għandha tinnotifika lill-Parti l-oħra u lis-sottokumitat “industrija, kummerċ, servizzi u investiment” dwar kwalunkwe miżura li tkun ħadet sabiex tikkonforma mad-deċiżjoni tal-Bord tal-arbitraġġ.
   2.   F’każ li ma jkunx hemm qbil bejn il-Partijiet rigward l-eżistenza jew il-konsistenza ta’ kwalunkwe miżura nnotifikata taħt il-paragrafu 1 mad-dispożizzjonijiet imsemmija fl-Artikolu 2, il-Parti li tressaq l-ilment tista’ titlob bil-miktub lill-bord tal-arbitraġġ biex jiddeċiedi dwar il-kwistjoni. Tali talba għandha tidentifika l-miżura speċifika inkwistjoni u għandha tispjega kif tali miżura mhijiex konsistenti mad-dispożizzjonijiet imsemmija fl-Artikolu 2. Il-bord tal-arbitraġġ għandu jinnotifika d-deċiżjoni tiegħu fi żmien 90 jum mid-data tal-wasla tat-talba.
   Artikolu 12
   Rimedji temporanji f’każ ta’ nuqqas ta’ konformità
   1.   Jekk il-Parti li sar l-ilment dwarha tonqos milli tinnotifika kwalunkwe miżura meħuda biex tikseb konformità mad-deċiżjoni tal-bord tal-arbitraġġ qabel ma jiskadi l-perjodu ta’ żmien raġonevoli, jew jekk il-bord tal-arbitraġġ jiddeċiedi li l-miżura nnotifikata taħt l-Artikolu 11(1) mhijiex konsistenti mal-obbligi ta’ dik il-Parti skont id-dispożizzjonijiet imsemmija fl-Artikolu 2, il-Parti li sar l-ilment dwarha għandha, jekk tintalab mill-Parti li tressaq l-ilment, tagħmel offerta għal kumpens temporanju.
   2.   Jekk ma jintlaħaqx qbil dwar il-kumpens fi żmien 30 jum wara t-tmiem tal-perjodu ta’ żmien raġonevoli jew mid-deċiżjoni tal-bord tal-arbitraġġ taħt l-Artikolu 11 li l-miżura meħuda biex tinkiseb konformità hija inkonsistenti mad-dispożizzjonijiet imsemmija fl-Artikolu 2, il-Parti li tressaq l-ilment għandha tkun intitolata, wara li tinnotifika lill-Parti l-oħra u lis-sottokumitat “industrija, kummerċ, servizzi u investiment”, li tissospendi l-obbligi li jirriżultaw minn kwalunkwe dispożizzjoni msemmija fl-Artikolu 2 f’livell ekwivalenti għan-nullifikazzjoni jew ħsara kkawżati mill-vjolazzjoni. Il-Parti li tressaq l-ilment tista’ timplimenta s-sospensjoni 15-il jum wara d-data tal-wasla tan-notifika għand il-Parti li sar l-ilment dwarha, sakemm il-Parti li sar l-ilment dwarha ma tkunx talbet arbitraġġ taħt il-paragrafu 3.
   3.   Jekk il-Parti li sar l-ilment dwarha tqis li l-livell ta’ sospensjoni m’huwiex ekwivalenti għan-nullifikazzjoni jew ħsara kkawżati mill-vjolazzjoni, hija tista’ titlob, bil-miktub, lill-bord tal-arbitraġġ sabiex jiddeċiedi dwar il-kwistjoni. Tali talba għandha tkun innotifikata lill-Parti l-oħra u lis-sottokumitat “industrija, kummerċ, servizzi u investiment” qabel jiskadi l-perjodu ta’ 15-il jum imsemmi fil-paragrafu 2. Fi żmien 30 jum mid-data tal-wasla tat-talba, il-bord tal-arbitraġġ, wara li jikseb, jekk ikun xieraq, l-opinjoni tal-esperti, għandu jinnotifika d-deċiżjoni tiegħu rigward il-livell tas-sospensjoni tal-obbligi lill-Partijiet u lill-korp istituzzjonali responsabbli għall-kwistjonijiet kummerċjali. L-obbligi m’għandhomx ikunu sospiżi qabel ma l-bord tal-arbitraġġ ikun innotifika d-deċiżjoni tiegħu, u kwalunkwe sospensjoni għandha tkun konsistenti mad-deċiżjoni tal-bord tal-arbitraġġ.
   4.   Is-sospensjoni tal-obbligi għandha tkun temporanja u għandha tkun applikata biss sakemm kwalunkwe miżura li tinstab li hija inkonsistenti mad-dispożizzjonijiet imsemmija fl-Artikolu 2 tkun ġiet irtirata jew emendata sabiex issir konformi ma’ dawk id-dispożizzjonijiet, kif stabbilit taħt l-Artikolu 13, jew sakemm il-Partijiet jaqblu li jsolvu t-tilwima.
   Artikolu 13
   Analiżi ta’ kwalunkwe miżura meħuda biex tinkiseb il-konformità wara s-sospensjoni tal-obbligi
   1.   Il-Parti li sar l-ilment dwarha għandha tinnotifika lill-Parti l-oħra u lis-sottokumitat “industrija, kummerċ, servizzi u investiment” dwar kwalunkwe miżura li tkun ħadet sabiex tikkonforma mad-deċiżjoni tal-Bord tal-arbitraġġ u dwar it-talba tagħha biex tintemm is-sospensjoni tal-obbligi applikati mill-Parti li tressaq l-ilment.
   2.   Jekk il-Partijiet ma jilħqux ftehim dwar il-kompatibbiltà tal-miżura nnotifikata mad-dispożizzjonijiet imsemmija fl-Artikolu 2 fi żmien 30 jum mid-data tal-wasla tan-notifika, il-Parti li tressaq l-ilment għandha titlob bil-miktub lill-bord tal-arbitraġġ biex jiddeċiedi dwar il-kwistjoni. Tali talba għandha tkun innotifikata fl-istess ħin lill-Parti l-oħra u lis-sottokumitat “industrija, kummerċ, servizzi u investiment”. Id-deċiżjoni tal-bord tal-arbitraġġ għandha tkun innotifikata lill-Partijiet u lis-sottokumitat “industrija, kummerċ, servizzi u investiment” fi żmien 45 jum mid-data tal-wasla tat-talba. Jekk il-bord tal-arbitraġġ jiddeċiedi li kwalunkwe miżura meħuda biex tinkiseb il-konformità tkun konformi mad-dispożizzjonijiet imsemmija fl-Artikolu 2, is-sospensjoni tal-obbligi għandha tiġi mitmuma.

      TAQSIMA III

         Dispożizzjonijiet komuni

   Artikolu 14
   Soluzzjoni miftiehma reċiprokament
   F’kull waqt, il-Partijiet jistgħu jaslu għal soluzzjoni miftiehma reċiprokament għal tilwima taħt dan il-Protokoll. Huma għandhom jinnotifikaw lis-sottokumitat “industrija, kummerċ, servizzi u investiment” u lill-bord tal-arbitraġġ dwar kwalunkwe soluzzjoni ta’ dan it-tip. Malli jkun innotifikat dwar is-soluzzjoni miftiehma reċiprokament, il-bord għandu jtemm il-ħidma tiegħu u l-proċedura għandha tiġi mitmuma.
   Artikolu 15
   Regoli tal-Proċedura
   1.   Il-proċeduri għas-soluzzjoni tat-tilwim taħt il-Kapitolu III ta’ dan il-Protokoll għandhom ikunu rregolati mir-Regoli tal-Proċedura annessi ma’ dan il-Protokoll.
   2.   Kwalunkwe laqgħa tal-bord tal-arbitraġġ għandha tkun miftuħa għall-pubbliku skont ir-Regoli tal-Proċedura, sakemm il-Partijiet ma jaqblux mod ieħor.
   Artikolu 16
   Informazzjoni u pariri tekniċi
   Fuq talba ta’ xi Parti, jew fuq l-inizjattiva tiegħu stess, il-bord tal-arbitraġġ jista’ jikseb informazzjoni li jqis xierqa għall-proċediment tal-bord tal-arbitraġġ. B’mod partikolari, il-bord tal-arbitraġġ għandu wkoll id-dritt li jikseb l-opinjoni rilevanti tal-esperti kif iqis li huwa xieraq. Il-bord tal-arbitraġġ għandu jikkonsulta lill-Partijiet qabel jagħżel tali esperti. Kwalunkwe informazzjoni miksuba b’dan il-mod għandha tintwera lil kull waħda mill-Partijiet u titressaq għall-kummenti tagħhom. Sakemm il-Partijiet ma jaqblux mod ieħor, il-persuni fiżiċi jew ġuridiċi interessati stabbiliti fil-Partijiet huma awtorizzati jressqu komunikazzjonijiet bil-miktub quddiem il-bordijiet tal-arbitraġġ skont ir-Regoli tal-Proċedura. Tali komunikazzjonijiet għandhom ikunu limitati għall-elementi fattwali tat-tilwima u m’għandhomx jindirizzaw punti ta’ liġi.
   Artikolu 17
   Regoli tal-interpretazzjoni
   Kwalunkwe bord tal-arbitraġġ għandu jinterpreta d-dispożizzjonijiet imsemmija fl-Artikolu 2 skont ir-regoli konswetudinali tal-interpretazzjoni tad-dritt pubbliku internazzjonali, inkluża l-Konvenzjoni ta’ Vjenna dwar il-Liġi tat-Trattati. Id-deċiżjonijiet tal-bord tal-arbitraġġ ma jistgħux iżidu jew inaqqsu d-drittijiet u l-obbligi previsti fid-dispożizzjonijiet imsemmija fl-Artikolu 2.
   Artikolu 18
   Sentenza u deċiżjonijiet tal-bord tal-arbitraġġ
   1.   Il-bord tal-arbitraġġ għandu jagħmel kull sforz biex kwalunkwe deċiżjoni tittieħed b’konsensus. Madankollu, meta deċiżjoni ma tistax tintlaħaq b’konsensus, il-kwistjoni għandha tkun deċiża b’vot maġġoritarju. Madankollu, fl-ebda każ m’għandhom ikunu ppubblikati l-opinjonijiet tal-arbitri li ma jaqblux.
   2.   Kull deċiżjoni tal-bord tal-arbitraġġ għandha tkun vinkolanti fuq il-Partijiet u m’għandha toħloq l-ebda dritt jew obbligu għal persuni fiżiċi jew ġuridiċi. Id-deċiżjoni għandha tippreżenta l-fatti kkonstatati, l-applikabbiltà tad-dispożizzjonijiet rilevanti tal-Ftehim ta’ Assoċjazzjoni u l-kunċett bażiku wara kwalunkwe konstatazzjoni u konklużjoni li tagħmel. Is-sottokumitat “industrija, kummerċ, servizzi u investiment” għandu jagħmel id-deċiżjoni tal-bord tal-arbitraġġ disponibbli pubblikament fl-intier tagħha sakemm ma jiddeċidix li ma jagħmilx hekk sabiex jiżgura l-kunfidenzjalità ta’ informazzjoni kummerċjali kunfidenzjali.
   KAPITOLU IV

      DISPOŻIZZJONIJIET ĠENERALI

   Artikolu 19
   Listi ta’ arbitri
   1.   Is-sottokumitat “industrija, kummerċ, servizzi u investiment” għandu, mhux aktar tard minn sitt xhur wara d-dhul fis-seħħ ta’ dan il-Protokoll, jistabbilixxi lista ta’ mill-inqas 15-il individwu li huma lesti u kapaċi biex iservu ta’ arbitri. Kull waħda mill-Partijiet għandha tipproponi mill-anqas ħames individwi biex iservu ta’ arbitri. Iż-żewġ Partijiet għandhom jagħżlu wkoll mill-inqas ħames individwi li mhumiex ċittadini ta’ xi waħda mill-Partijiet u li għandhom jaġixxu bħala president tal-bord tal-arbitraġġ. Is-sottokumitat “industrija, kummerċ, servizzi u investiment” għandu jiżgura li l-lista tinżamm dejjem f’dan il-livell.
   2.   L-arbitri għandu jkollhom għarfien speċjalizzat jew esperjenza tal-liġi u l-kummerċ internazzjonali. Huma għandhom ikunu indipendenti, iservu fil-kapaċijtiaet individwali tagħhom u m’għandhomx jieħdu struzzjonijiet minn xi organizzazzjoni jew gvern, jew ikunu affiljati mal-gvern ta’ kwalunkwe waħda mill-Partijiet, u għandhom ikunu konformi mal-Kodiċi tal-Kondotta annessa ma’ dan il-Protokoll.
   3.   Is-sottokumitat “industrija, kummerċ, servizzi u investiment” jista’ jistabbilixxi listi addizzjonali ta’ mill-inqas 15-il individwu li jkollhom tagħrif espert settorjali f’affarijiet speċifiċi koperti minn dan il-Ftehim ta’ Assoċjazzjoni. Meta jsir rikors għall-proċedura tal-għażla tal-Artikolu 6(2), il-presidenti tas-sottokumitat “industrija, kummerċ, servizzi u investiment” jistgħu jużaw lista settorjali bil-qbil taż-żewġ Partijiet.
   4.   Jekk il-lista prevista fil-paragrafu 1 ta’ dan l-Artikolu ma tkunx stabbilita meta ssir talba għal medjazzjoni jew għat-twaqqif ta’ bord tal-arbitraġġ, l-arbitri għandhom jintgħażlu bix-xorti mill-individwi li jkunu ġew proposti formalment minn Parti waħda jew miż-żewġ Partijiet. L-individwi proposti għal president tal-bord tal-arbitraġġ jew medjatur ma jistgħux ikunu ċittadini ta’ waħda mill-Partijiet.
   Artikolu 20
   Ir-relazzjoni mal-obbligi tad-WTO
   1.   Meta Parti tfittex is-soluzzjoni ta’ tilwima rigward obbligu taħt il-Ftehim tad-WTO, hija għandha tirrikorri għar-regoli u l-proċeduri rilevanti tal-Ftehim tad-WTO, li japplikaw minkejja d-dispożizzjonijiet ta’ dan il-Ftehim.
   2.   Meta Parti tfittex is-soluzzjoni ta’ tilwima rigward obbligu li jaqa’ fil-firxa ta’ dan il-Ftehim kif iddefinit fl-Artikolu 2, hija għandha tagħmel rikors għar-regoli u l-proċeduri ta’ dan il-Ftehim.
   3.   Sakemm il-Partijiet ma jaqblux mod ieħor, meta Parti tfittex is-soluzzjoni ta’ tilwima rigward obbligu li jaqa’ fil-firxa ta’ dan il-Ftehim kif iddefinit fl-Artikolu 2, li huwa ekwivalenti fis-sustanza għal obbligu taħt id-WTO, hija għandha tirrikorri għar-regoli u l-proċeduri rilevanti tal-Ftehim tad-WTO, li japplikaw minkejja d-dispożizzjonijiet ta’ dan il-Ftehim.
   4.   Ladarba jkunu nbdew proċeduri għas-soluzzjoni tat-tilwim, il-forum magħżul skont il-paragrafi ta’ hawn fuq, jekk ma jkunx irrinunzja l-ġurisdizzjoni tiegħu, għandu jintuża għall-esklużjoni tal-ieħor.
   5.   F’dan il-Ftehim, xejn ma jżomm Parti milli timplimenta s-sospensjoni tal-obbligi awtorizzati mill-Korp tad-WTO għas-Soluzzjoni tat-Tilwim. Il-Ftehim tad-WTO m’għandux ikun invokat biex iżomm lil xi Parti milli tissospendi l-obbligi taħt dan il-Ftehim.
   Artikolu 21
   Termini ta’ skadenza
   1.   It-termini ta’ skadenza kollha stabbiliti f’dan il-Protokoll, inklużi l-limiti għall-bordijiet tal-arbitraġġ biex jinnotifikaw id-deċiżjonijiet tagħhom, għandhom jingħaddu f’jiem kalendarji mill-jum li jsegwi l-att jew il-fatt li jirreferu għalih.
   2.   Kwalunkwe limitu taż-żmien imsemmi f’dan il-Protokoll jista’ jkun estiż bil-ftehim reċiproku tal-Partijiet. Il-Partijiet jimpenjaw lilhom infushom biex jagħtu kunsiderazzjoni pożittiva lit-talbiet għal estenzjonijiet ta’ kwalunkwe limitu taż-żmien minħabba diffikultajiet iffaċċjati minn kwalunkwe Parti biex tikkonforma mal-proċeduri ta’ dan il-Protokoll. Fuq talba ta’ Parti, il-bord tal-arbitraġġ jista’ jestendi t-termini ta’ skadenza applikabbli fil-proċedimenti, filwaqt li jqis il-livell differenti ta’ żvilupp tal-Partijiet.
   Artikolu 22
   Reviżjoni u modifika tal-Protokoll
   1.   Mhux aktar tard minn tliet snin wara d-dħul fis-seħħ ta’ dan il-Protokoll u l-Annessi tiegħu, il-Kunsill tal-Assoċjazzjoni jista’ jirrevedi l-implimentazzjoni tagħhom, bil-għan li jiddeċiedi dwar il-kontinwazzjoni, il-modifika jew it-tmiem tagħhom.
   2.   F’din ir-reviżjoni, il-Kunsill tal-Assoċjazzjoni jista’ jqis il-possibilità li joħloq Korp tal-Appell komuni għal għadd ta’ Ftehimiet Ewro-Mediterranji.
   3.   Il-Kunsill tal-Assoċjazzjoni jista’ jiddeċiedi li jimmodifika dan il-Protokoll u l-Annessi tiegħu.
   Artikolu 23
   Dħul fis-seħħ
   Dan il-Protokoll għandu jiġi approvat mill-Partijiet skont il-proċeduri tagħhom stess. Dan il-Protokoll għandu jidħol fis-seħħ fl-ewwel jum tat-tieni xahar wara d-data meta l-Partijiet ikunu nnotifikaw lil xulxin li l-proċeduri msemmija f’dan l-Artikolu jkunu tlestew.

      Magħmul fi Brussell, fil-ħdax-il jum ta’ Novembru tas-sena elfejn u għaxra, f’żewġ kopji, bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana, Ungeriża u Għarbija, kull wieħed minn dawn it-testi huwa ugwalment awtentiku.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Арабска република Египет
         Por la República Árabe de Egipto
         Za Egyptskou arabskou republiku
         For Den Arabiske Republik Egypten
         Für die Arabische Republik Ägypten
         Egiptuse Araabia Vabariigi nimel
         Για την Αραβική Δημοκρατία της Αιγύπτου
         For the Arab Republic of Egypt
         Pour la République arabe d'Égypte
         Per la Repubblica araba d'Egitto
         Ēģiptes Arābu Republikas vārdā –
         Egipto Arabų Respublikos vardu
         Az Egyiptomi Arab Köztársaság részéről
         Għar-Repubblika Għarbija tal-Eġittu
         Voor de Arabische Republiek Egypte
         W imieniu Arabskiej Republiki Egiptu
         Pela República Árabe do Egipto
         Pentru Republica Arabă Egipt
         Za Arabsko republiko Egipt
         Za Egyptskú arabskú republiku
         Egyptin arabitasavallan puolesta
         På Arabrepubliken Egyptens vägnar

      (1)  Id-dispożizzjonijiet ta’ dan il-Protokoll huma mingħajr preġudizzju għall-Artikolu 34 tal-Protokoll li jikkonċerna d-definizzjoni tal-kunċett ta’ “prodotti li joriġinaw” u l-metodi ta’ kooperazzjoni amministrattiva.
   ANNESSI

               ANNESS I

               :

                  REGOLI TAL-PROĊEDURA GĦALL-ARBITRAĠĠ

               ANNESS II

               :

                  KODIĊI TAL-KONDOTTA GĦALL-MEMBRI TAL-BORDIJIET TAL-ARBITRAĠĠ U L-MEDJATURI


title: 2012/133/UE: Deċiżjoni tal-Bank Ċentrali Ewropew tas- 27 ta’ Frar 2012 li tħassar Deċiżjoni BĊE/2010/3 dwar miżuri temporanji marbutin mal-eliġibbiltà ta’ strumenti ta’ dejn għas-suq maħruġin jew iggarantiti mill-Gvern Grieg (BĊE/2012/2)

text:
               1.3.2012

               MT

               Il-Ġurnal Uffiċjali tal-Unjoni Ewropea

               L 59/36

         DEĊIŻJONI TAL-BANK ĊENTRALI EWROPEW
   tas-27 ta’ Frar 2012
   li tħassar Deċiżjoni BĊE/2010/3 dwar miżuri temporanji marbutin mal-eliġibbiltà ta’ strumenti ta’ dejn għas-suq maħruġin jew iggarantiti mill-Gvern Grieg
   (BĊE/2012/2)
   (2012/133/UE)
   L-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea ta’ Banek Ċentrali u tal-Bank Ċentrali Ewropew (minn hawn ’il quddiem l-“Istatut tas-SEBĊ”), u partikolarment l-Artikolu 12.1 u t-tieni inċiż tal-Artikolu 34.1, flimkien mal-ewwel inċiż tal-Artikolu 3.1 u l-Artikolu 18.2 tiegħu,
   Billi:

               (1)

               Skont l-Artikolu 18.1 tal-Istatut tas-SEBĊ, il-Bank Ċentrali Ewropew (BĊE) u l-banek ċentrali nazzjonali tal-Istati Membri li l-munita tagħhom hija l-euro jistgħu jmexxu operazzjonijiet ta’ kreditu ma’ istituzzjonijiet ta’ kreditu u parteċipanti oħra fis-suq, bis-self ikun ibbażat fuq kollateral xieraq. Il-kriterji li jiddeterminaw l-eliġibbiltà tal-kollateral għall-finijiet tal-operazzjonijiet tal-politika monetarja tal-Eurosistema huma elenkati f’Anness I tal-Linja Gwida BĊE/2011/14 tal-20 ta’Settembru 2011 dwar l-istrumenti u l-proċeduri tal-politika monetarja tal- Eurosistema (1) (minn hawn ’il quddiem imsejħa d-“Dokumentazzjoni Ġenerali”).

               (2)

               Skont it-Taqsima 1.6 tad-Dokumentazzjoni Ġenerali, il-Kunsill Governattiv tal-BĊE jista’, f’kull ħin, jibdel l-istrumenti, il-kundizzjonijiet, il-kriterji u l-proċeduri għat-twettiq tal-operazzjonijiet tal-politika monetarja tal-Eurosistema. Skont it-Taqsima 6.3.1 tad-Dokumentazzjoni Ġenerali, l-Eurosistema tirriserva d-dritt li tiddetermina jekk il-ħruġ, l-emittent, id-debitur jew min qed jiggarantixxi jissodisfax ir-rekwiżiti tagħha għal standards ta’ kreditu għoljin abbażi ta’ kull informazzjoni li tista’ tqis bħala rilevanti.

               (3)

               Deċiżjoni BĊE/2010/3 tas-6 ta’ Mejju 2010 dwar miżuri temporanji marbutin mal-eliġibbiltà ta’ strumenti ta’ dejn għas-suq maħruġin jew iggarantiti mill-Gvern Grieg (2) issospendiet b’mod temporanju, bala miżura eċċezzjonali, ir-rekwiżiti minimi tal-Eurosistema għal-limiti tal-kwalità tal-kreditu applikabbli għal strumenti ta’ dejn għas-suq maħruġin mill-Gvern Grieg jew maħruġin minn entitajiet stabbiliti fil-Greċja u ggarantiti bis-sħiħ mill-Gvern Grieg.

               (4)

               Ir-Repubblika Ellenika ddeċidiet li tniedi offerta għall-iskambju ta’ dejn fil-kuntest tal-involviment tas-settur privat lil detenturi ta’ strumenti ta’ dejn għas-suq maħruġin mill-Gvern Grieg.

               (5)

               L-adegwatezza bħala kollateral għal operazzjonijiet tal-Eurosistema tal-istrumenti ta’ dejn għas-suq maħruġin mill-Gvern Grieg, jew maħruġin minn entitajiet stabbiliti fil-Greċja u ggarantiti bis-sħiħ mill-Gvern Grieg, kompliet tintlaqat b’mod negattiv b’din id-deċiżjoni tar-Repubblika Ellenika.

               (6)

               Id-Deċiżjoni BĊE/2010/3 għandha titħassar,

         ADOTTA DIN ID-DEĊIŻJONI:
   Artikolu 1
   Tħassir ta’ Deċiżjoni BĊE/2010/3
   Id-Deċiżjoni BĊE/2010/3 hija mħassra.
   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fit-28 ta’ Frar 2012.

      Magħmul fi Frankfurt am Main, is-27 ta’ Frar 2012.

            Il-President tal-BĊE

         Mario DRAGHI

      (1)  ĠU L 331, 14.12.2011, p. 1.

      (2)  ĠU L 117, 11.5.2010, p. 102.


title: 2012/24/UE: Deċiżjoni tal-Kummissjoni tal- 11 ta’ Jannar 2012 li ttemm il-proċediment antidumping li jikkonċerna l-importazzjonijiet ta’ aċetat tal-vinil li joriġinaw mill-Istati Uniti tal-Amerika u li jirrilaxxa l-ammonti assigurati permezz tad-dazji provviżorji imposti

text:
               12.1.2012

               MT

               Il-Ġurnal Uffiċjali tal-Unjoni Ewropea

               L 8/36

         DEĊIŻJONI TAL-KUMMISSJONI
   tal-11 ta’ Jannar 2012
   li ttemm il-proċediment antidumping li jikkonċerna l-importazzjonijiet ta’ aċetat tal-vinil li joriġinaw mill-Istati Uniti tal-Amerika u li jirrilaxxa l-ammonti assigurati permezz tad-dazji provviżorji imposti
   (2012/24/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 9 tiegħu,
   Wara li kkonsultat mal-Kumitat Konsultattiv,
   Billi:
   A.   IL-PROĊEDIMENT

   1.   Il-bidu tal-proċediment u l-impożizzjoni ta’ miżuri provviżorji

               (1)

               Fit-22 ta’ Ottubru 2010, il-Kummissjoni rċeviet ilment skont l-Artikolu 5 tar-Regolament Bażiku dwar dumping dannuż allegat ta’ importazzjonijiet ta’ aċetat tal-vinil (minn hawn ’il quddiem “il-prodott ikkonċernat”) li joriġinaw mill-Istati Uniti tal-Amerika (“USA”).

               (2)

               L-ilment sar minn Ineos Oxide Ltd (“l-ilmentatur”) li jirrappreżenta proporzjon kbir, f’dan il-każ iżjed minn 25 % tal-produzzjoni totali tal-industrija tal-Unjoni tal-prodott ikkonċernat.

               (3)

               Fl-4 ta’ Diċembru 2010, il-Kummissjoni ħabbret, permezz ta’ notifika ppubblikata f’Il-Ġurnal Uffiċjali tal-Unjoni Ewropea
                   (2), it-tnedija ta’ proċediment tal-antidumping fir-rigward ta’ importazzjonijiet fl-Unjoni ta’ aċetat tal-vinil li joriġinaw mill-Istati Uniti tal-Amerika.

               (4)

               Il-Kummissjoni, permezz tar-Regolament (KE) Nru 821/2011 (3) (ir-“Regolament provviżorju”) imponiet dazju provviżorju antidumping fuq l-importazzjonijiet tal-aċetat tal-vinil attwalment taħt il-kodiċi tan-NM 2915 32 00, u li joriġina mill-Istati Uniti tal-Amerika.

         B.   L-IRTIRAR TAL-ILMENT U T-TMIEM TAL-PROĊEDIMENT

               (5)

               Permezz ta’ ittra tal-4 ta’ Novembru 2011 lill-Kummissjoni, l-ilmentatur irtira formalment l-ilment tiegħu.

               (6)

               Skont l-Artikolu 9(1) tar-Regolament bażiku, il-proċediment jista’ jintemm meta jiġi rtirat l-ilment, sakemm tali tmiem ma jkunx fl-interess tal-Unjoni.

               (7)

               Il-Kummissjoni qieset li l-proċediment attwali għandu jintemm peress li l-investigazzjoni ma sabet ebda konsiderazzjonijiet li juru li dan it-tmiem ma jkunx fl-interess tal-Unjoni. Il-partijiet interessati ġew mgħarrfa b’dan u ngħataw l-opportunità li jikkummentaw. Ma tressqu ebda kummenti li jindikaw li dan it-tmiem ma jkunx fl-interess tal-Unjoni.

               (8)

               Wara l-iżvelar, kien hemm parti waħda li sostniet li ma kellhiex tiġi eskluża mid-definizzjoni tal-industrija tal-Unjoni, jew li alternattivament, ir-Regolament provviżorju għandu jiġi emendat biex jinkludi lil din il-parti fid-definizzjoni. F’dan ir-rigward ta’ min jinnota li s-sejbiet tar-Regolament provviżorju, abbażi tal-informazzjoni li nkisbet waqt l-investigazzjoni, kienu biss provviżorji, kif jingħad fil-premessa (31) tar-Regolament provviżorju stess. Billi l-proċedimenti antidumping intemmu mingħajr l-impożizzjoni ta’ miżuri definittivi, wara li ġie rtirat l-ilment, mhuwiex xieraq, f’deċiżjoni ta’ terminazzjoni, la li jingħataw deċiżjonijiet definittivi u lanqas li jiġi emendat Regolament provviżorju.

               (9)

               Ta’ min ifakkar li s-sejbiet disponibbli kienu ta’ natura provviżorja. Għaldaqstant kull każ fil-ġejjieni marbut mal-prodott jew mal-partijiet interessati f’dan il-proċediment se jkun ivvalutat fuq il-merti tiegħu stess.

               (10)

               Għalhekk il-Kummissjoni tikkonkludi li l-proċediment kontra antidumping li jikkonċerna l-importazzjonijiet fl-Unjoni tal-prodott ikkonċernat li joriġina mill-Istati Uniti tal-Amerika, għandu jintemm mingħajr l-impożizzjoni ta’ miżuri antidumping.

               (11)

               Kull dazju li nġabar provviżorjament abbażi tar-Regolament (UE) Nru 821/2011 għandu jiġi rilaxxat.

         ADOTTAT DIN ID-DEĊIŻJONI:
   Artikolu 1
   Il-proċediment kontra d-dumping li jikkonċerna l-importazzjonijiet tal-aċetat tal-vinil, attwalment taħt il-kodiċi tan-NM 2915 32 00 u li joriġinaw mill-Istati Uniti tal-Amerika, huwa b’dan mitmum mingħajr l-impożizzjoni ta’ miżuri antidumping.
   Artikolu 2
   Ir-Regolament (UE) Nru 821/2011 huwa b’dan imħassar.
   Artikolu 3
   L-ammonti miġbura permezz ta’ dazji provviżorji antidumping skont ir-Regolament tal-Kummissjoni (UE) Nru 821/2011 fuq l-importazzjonijiet ta’ aċetat tal-vinil attwalment taħt il-kodiċi NM 2915 32 00 u li joriġinaw mill-Istati Uniti tal-Amerika se jiġu rilaxxati.
   Artikolu 4
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, il-11 ta’ Jannar 2012.

            Għall-Kummissjoni

            Il-President

         José Manuel BARROSO

      (1)  ĠU L 343, 22.12.2009, p. 51.

      (2)  ĠU C 327, 4.12.2010, p. 23.

      (3)  ĠU L 209, 17.8.2011, p. 24.


               23.12.2016

               MT

               Il-Ġurnal Uffiċjali tal-Unjoni Ewropea

               C 482/155

         P7_TA(2014)0001
   Talba għall-ħarsien tal-immunità parlamentari ta' Lara Comi
   Deċiżjoni tal-Parlament Ewropew tal-14 ta' Jannar 2014 dwar it-talba għall-ħarsien tal-immunità u l-privileġġi ta' Lara Comi (2013/2190(IMM))
   (2016/C 482/25)

      Il-Parlament Ewropew,

               —

               wara li kkunsidra t-talba tat-30 ta' Lulju 2013 ta' Lara Comi għall-ħarsien tal-immunità fir-rigward tal-proċedimenti kriminali pendenti quddiem il-Qorti ta' Ferrara, u mħabbra fis-seduta plenarja fid-9 ta' Settembru 2013,

               —

               wara li sema' lil Lara Comi fit-5 ta' Novembru 2013 skont it-termini tal-Artikolu 7(3) tar-Regoli ta' Proċedura tiegħu,

               —

               wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976,

               —

               wara li kkunsidra s-sentenzi tal-Qorti tal-Ġustizzja tal-Unjoni Ewropea tat-12 ta' Mejju 1964, tal-10 ta' Lulju 1986, ta-15 u l-21 ta' Ottubru 2008, tad-19 ta' Marzu 2010 u tas-6 ta' Settembru 2011, (1)

               —

               wara li kkunsidra l-Artikoli 6(3) u 7 tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Affarijiet Legali (A7-0469/2013),

               A.

               billi Lara Comi, Membru tal-Parlament Ewropew, talbet il-ħarsien tal-immunità parlamentari tagħha fir-rigward ta' proċedimenti ġudizzjarji mnedija mill-Prosekutur Pubbliku ta' Ferrara b'segwitu ta' akkuża ta' malafama aggravata miġjuba skont l-Artikolu 595(2) u (3) tal-Kodiċi Kriminali Taljan u l-Artikolu 30 tal-Liġi 223 tas-6 ta' Awwissu 1990, għad-dikjarazzjonijiet li allegatament għamlet waqt xandira ta' dibattitu politiku fuq it-televiżjoni;

               B.

               billi l-Artikolu 8 tal-Protokoll dwar il-privileġgi u l-immunitajiet tal-Unjoni Ewropea, li Lara Comi qed tinvoka esspressament fit-talba tagħha għall-ħarsien tal-immunità, jiddisponi li l-Membri tal-Parlament Ewropew ma jistgħux jiġu mfittxija, miżmuma jew persegwiti minħabba l-fehmiet espressi jew il-voti mitfugħa fil-qadi ta’ dmirijiethom;

               C.

               billi l-Artikolu 6 tar-Regoli ta' Proċedura tal-Parlament jiddisponi li fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament għandu qabel kollox iħares l-integrità tiegħu bħala assemblea leġiżlattiva demokratika u jiżgura l-indipendenza tal-Membri tiegħu fil-qadi ta' dmirijiethom;

               D.

               billi l-Parlament jiddisponi minn setgħat ta' diskrezzjoni wesgħin fir-rigward il-linja ta' azzjoni li jagħżel li jadotta bi tweġiba għal talba għall-ħarsien tal-immunità parlamentari ta' wieħed mill-Membri tiegħu (2);

               E.

               billi l-Qorti tal-Ġustizzja rrikonoxxiet li dikjarazzjoni magħmula minn Membri barra mill-Parlament Ewropew tista' tikkostitwixxi opinjoni espressa fil-qadi tad-dmirijiet tal-Membru fit-tifsira tal-Artikolu 8 tal-Protokoll, u tat rilevanza mhux għall-post fejn tkun ġiet magħmula d-dikjarazzjoni, iżda għan-natura u l-kontenut tagħha (3);

               F.

               billi Lara Comi kienet mistiedna fix-xandira televiżiva inkwistjoni fil-kapaċità tagħha bħala Membru tal-Parlament Ewropew u mhux bħala rappreżentanta nazzjonali ta' partit, li kien diġà rappreżentat minn mistieden ieħor, bi qbil mad-dispożizzjonijiet nazzjonali maħsuba biex jiggarantixxu preżenza ekwilibrata ta' kelliema politiċi fid-dibattiti televiżivi li jitwettqu waqt il-kampanji elettorali, kif inhu l-każ inkwistjoni;

               G.

               billi fid-demokraziji moderni d-dibattitu politiku ma jsirx biss fil-Parlament iżda wkoll permezz tal-mezzi tal-komunikazzjoni li jvarjaw minn stqarrijiet għall-istampa sal-internet,

               H.

               billi fix-xandira televiżiva inkwistjoni Lara Comi tkellmet bħala Membru tal-Parlament Ewropew biex tiddiskuti kwistjonijiet politiċi, inkluż dwar l-akkwist pubbliku u l-kriminalità organizzata, li dwarhom hija dejjem ħadet interess fil-livell Ewropew;

               I.

               billi l-għada stess, is-Sa. Comi bagħtet l-apoloġiji tagħha lill-ilmentatur, li wara ġew imtennija f'xandira televiżiva nazzjonali oħra;

               1.

               Jiddeċiedi li jħares il-privileġġi u l-immunità ta' Lara Comi;

               2.

               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Taljana u lil Lara Comi.

      (1)  Sentenza tat-12 ta' Mejju 1964 fil-Kawża 101/63, Wagner vs Fohrmann u Krier (Ġabra tal-Ġurisprudenza 1964, p. 381); Sentenza tal-10 ta' Lulju 1986 fil-Kawża 149/85, Wybot vs Faure et. (Ġabra tal-Ġurisprudenza 1986, p. 2391); Sentenza tal-15 ta' Ottubru 2008 fil-Kawża T–345/05, Mote vs Il-Parlament (Ġabra tal-Ġurisprudenza 2008, p. II–2849); Sentenza tal-21 ta' Ottubru 2008 fil-Kawżi Magħquda C–200/07 u C–201/07, Marra vs De Gregorio u Clemente (Ġabra tal-Ġurisprudenza 2008, p. I–7929); Sentenza tad-19 ta' Marzu 2010 fil-Kawża T–42/06, Gollnisch vs Il-Parlament (Ġabra tal-Ġurisprudenza 2010, p. II–1135); Sentenza tas-6 ta' Settembru 2011 fil-Kawża C–163/10, Patricello (Ġabra tal-Ġurisprudenza 2011, p. I–7565).

      (2)  Kawża T-42/06, Gollnisch v. il-Parlament, paragrafu 101

      (3)  Patriciello, sentenza ċitata, paragrafu 30.


title: 2011/620/UE: Deċiżjoni tal-Kunsill tat- 12 ta’ Lulju 2011 dwar l-iffirmar, f’isem l-Unjoni, tal-Ftehim bejn l-Unjoni Ewropea u l-Ġeorġja dwar il-protezzjoni ta’ indikazzjonijiet ġeografiċi ta’ prodotti agrikoli u oġġetti tal-ikel

text:
               21.9.2011

               MT

               Il-Ġurnal Uffiċjali tal-Unjoni Ewropea

               L 243/1

         DEĊIŻJONI TAL-KUNSILL
   tat-12 ta’ Lulju 2011
   dwar l-iffirmar, f’isem l-Unjoni, tal-Ftehim bejn l-Unjoni Ewropea u l-Ġeorġja dwar il-protezzjoni ta’ indikazzjonijiet ġeografiċi ta’ prodotti agrikoli u oġġetti tal-ikel
   (2011/620/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Kummissjoni nnegozjat, f’isem l-Unjoni, Ftehim bejn l-Unjoni Ewropea u l-Ġeorġja dwar il-protezzjoni ta’ indikazzjonijiet ġeografiċi ta’ prodotti agrikoli u oġġetti tal-ikel (il-“Ftehim”).

               (2)

               Il-Ftehim ser jippermetti l-protezzjoni reċiproka tal-indikazzjonijiet ġeografiċi tal-Partijiet rispettivi u ser jikkontribwixxi għall-approssimazzjoni tal-leġiżlazzjoni fost il-pajjiżi ġirien tal-UE.

               (3)

               Il-Ftehim għandu jkun iffirmat,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim bejn l-Unjoni Ewropea u l-Ġeorġja dwar il-protezzjoni ta’ indikazzjonijiet ġeografiċi ta’ prodotti agrikoli u oġġetti tal-ikel huwa b’dan awtorizzat f’isem l-Unjoni, suġġett għall-konklużjoni tal-istess Ftehim (1).
   Artikolu 2
   Il-President tal-Kunsill huwa b’dan awtorizzat jinnomina l-persuna/i bis-setgħa li tiffirma/jiffirmaw il-Ftehim, f’isem l-Unjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-12 ta’ Lulju 2011.

            Għall-Kunsill

            Il-President

         J. VINCENT-ROSTOWSKI

      (1)  It-test tal-Ftehim ser jiġi ippubblikat flimkien mad-deċiżjoni dwar il-konklużjoni tiegħu.


title: Deċiżjoni tal-Parlament Ewropew tat-23 ta' April 2009 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima II - Il-Kunsill

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/18

         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima II – Il-Kunsill
   (2009/629/KE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2007 (1),

               —

               wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2007 - Volum I (C6–0417/2008) (2),

               —

               wara li kkunsidra r-rapport annwali tal-Kunsill lill-awtorità ta’ kwittanza dwar il-verifiki interni mwettqa fl-2007,

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2007, flimkien mat-tweġibiet tal-istituzzjonijiet li ġew verifikati (3),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet u l-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (4),

               —

               wara li kkunsidra l-Artikoli 272(10), 274, 275 u 276 tat-Trattat KE,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra d-Deċiżjoni Nru 190/2003 tas-Segretarju Ġenerali tal-Kunsill/Rappreżentant Għoli għall-Politika Estera u ta’ Sigurtà Komuni li tikkonċerna r-rimborż ta’ spejjeż ta’ vvjaġġar ta’ delegati ta’ Membri tal-Kunsill (6),

               —

               wara li kkunsidra l-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja soda (7),

               —

               wara li kkunsidra r-Regola 71, u l-Anness V, tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0150/2009),

               1.

               Jipposponi d-deċiżjoni li jagħti kwittanza lis-Segretarju Ġenerali tal-Kunsill dwar l-implimentazzjoni tal-baġit tal-Kunsill għas-sena finanzjarja 2007;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Dejta, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU L 77, 16.3.2007.

      (2)  ĠU C 287, 10.11.2008, p. 1.

      (3)  ĠU C 286, 10.11.2008, p. 1.

      (4)  ĠU C 287, 10.11.2008, p. 111.

      (5)  ĠU L 248, 16.9.2002, p. 1.

      (6)  Deċiżjoni bbażata fuq ir-Regoli ta’ Proċedura tal-Kunsill tat-22 ta’ Lulju 2002 (ĠU L 230, 28.8.2002, p. 7).

      (7)  ĠU C 139, 14.6.2006, p. 1.
   RIŻOLUZZJONI TAL-PARLAMENT EWROPEW
   tat-23 ta’ April 2009
   li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima II – Il-Kunsill
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2007 (1),

               —

               wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2007 - Volum I (C6–0417/2008) (2),

               —

               wara li kkunsidra r-rapport annwali tal-Kunsill lill-awtorità ta’ kwittanza dwar il-verifiki interni mwettqa fl-2007,

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2007, flimkien mat-tweġibiet tal-istituzzjonijiet li ġew verifikati (3),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet u l-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (4),

               —

               wara li kkunsidra l-Artikoli 272(10), 274, 275 u 276 tat-Trattat KE,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra d-Deċiżjoni Nru 190/2003 tas-Segretarju Ġenerali tal-Kunsill/Rappreżentant Għoli għall-Politika Estera u ta’ Sigurtà Komuni li tikkonċerna r-rimborż ta’ spejjeż ta’ vvjaġġar ta’ delegati ta’ Membri tal-Kunsill (6),

               —

               wara li kkunsidra l-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja soda (7) (IIA),

               —

               wara li kkunsidra r-Regola 71, u l-Anness V, tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A6-0150/2009),

               A.

               billi l-Kunsill jirrifjuta li jipprovdi lill-Parlament id-dokument sħiħ tiegħu tal-eżekuzzjoni tal-baġit u r-rapport ta’ attività annwali sħiħ tiegħu u pprovdilu biss ir-rapport ta’ attività annwali tal-Awditur Intern tiegħu,

               B.

               billi l-Kunsill jirrifjuta li jkollu kwalunkwe laqgħa uffiċjali mal-Parlament dwar il-kwittanza tiegħu,

               C.

               billi l-konklużjonijiet tal-Kunsill Ewropew ta’ Kolonja tat-3 u l-4 ta’ Ġunju 1999 jipprevedu li jingħataw kapaċitajiet operattivi lill-Kunsill fil-qasam ta’ politika komuni Ewropea msaħħa ta’ sigurtà u difiża (CESDP),

               D.

               billi fid-Deċiżjoni Nru 190/2003 tiegħu, il-Kunsill jagħmilha ċara ħafna li jimplimenta approprjazzjonijiet fil-qasam tal-Politika Estera u ta’ Sigurtà Komuni (PESK) skont id-dispożizzjonijiet tar-Regolament Finanzjarju applikabbli għall-baġit ġenerali tal-Komunitajiet Ewropej, u b’mod partikolari li “Is-Segretarju Ġenerali tal-Kunsill/Rappreżentant Għoli għall-Politika Estera u ta’ Sigurtà Komuni[…], megħjun mill-Viċi Segretarju Ġenerali, huwa responsabbli b’mod sħiħ biex jamministra l-approprjazzjonijiet fit-Taqsima II - Il-Kunsill - tal-baġit ġenerali tal-Komunitajiet Ewropej, u biex jieħu l-passi kollha meħtieġa biex jiżgura l-ġestjoni soda tagħhom. Huwa jimplimenta l-approprjazzjonijiet b’konformità mad-dispożizzjonijiet tar-Regolament Finanzjarju applikabbli għall-baġit ġenerali tal-Komunitajiet Ewropej”,

               E.

               billi d-Deċiżjoni tal-Kunsill 2004/197/PESK (8) tat-23 ta’ Frar 2004 stabilixxiet mekkaniżmu għall-amministrazzjoni tal-finanzjament tal-ispejjeż komuni tal-operazzjonijiet tal-UE li għandhom implikazzjonijiet militari jew ta’ difiża, msejjaħ ATHENA, u din id-Deċiżjoni, flimkien mad-Deċiżjoni 2004/582/KE tar-Rappreżentanti tal-Gvernijiet tal-Istati Membri mlaqqa’ fil-Kunsill tat-28 ta’ April 2004 dwar il-privileġġi u l-immunitajiet mogħtija lil ATHENA (9), toħloq mekkaniżmu għall-amministrazzjoni tal-finanzjament tal-ispejjeż komuni tal-operazzjonijiet tal-UE li għandhom implikazzjonijiet militari jew ta’ difiża, tagħtiha privileġġi u immunitajiet u tagħti setgħa operattiva lill-Kunsill,

               F.

               billi d-Deċiżjoni tal-Kunsill 2000/178/PESK tat-28 ta’ Frar 2000 dwar ir-regoli applikabbli għall-esperti nazzjonali fil-qasam militari meta jiġu ssekondati lis-Segretarjat Ġenerali tal-Kunsill matul il-perjodu interim (10) u d-Deċiżjoni tal-Kunsill 2001/80/PESK tat-22 ta’ Jannar 2001 fuq l-istabbiliment tal-Persunal Militari tal-Unjoni Ewropea (11) jispeċifikaw li n-nefqa li tirriżulta mis-sekondar ta’ esperti militari trid titħallas mill-baġit tal-Kunsill,

               G.

               billi r-rapport annwali tal-Kunsill dwar l-aspetti ewlenin u l-għażliet bażiċi tas-PESK, ippreżentat lill-Parlament fl-applikazzjoni tal-punt 43 tal-Ftehim Interistituzzjonali, huwa limitat fl-ambitu tiegħu għad-deskrizzjoni tal-attivitajiet tas-PESK, bħall-pożizzjonijiet komuni, l-azzjonijiet konġunti u d-deċiżjonijiet implimentattivi,

               1.

               Jinnota li fl-2007 l-Kunsill kellu għad-dispożizzjoni tiegħu total ta’ EUR 650 000 000 f’approprjazzjonijiet għall-impenji (2006: EUR 626 000 000), b’rata ta’ użu ta’ 81,89 %, inqas mill-2006 (91,79 %) u taħt il-medja tal-istituzzjonijiet l-oħra (93,82 %);

               2.

               Jafferma mill-ġdid il-pożizzjoni tiegħu mfissra fir-riżoluzzjoni tal-25 ta’ April 2002 dwar il-kwittanza għas-sena finanzjarja 2000 li “l-Parlament Ewropew u l-Kunsill ma għamlux skrutinju, fil-passat, tal-implimentazzjoni tat-taqsimiet rispettivi tagħhom tal-baġit; jikkunsidra li minħabba n-natura dejjem aktar operattiva tan-nefqa, iffinanzjata mill-baġit amministrattiv tal-Kunsill, fl-oqsma tal-affarijiet barranin, il-politika tas-sigurtà u tad-difiża u l-ġustizzja u l-intern, l-ambitu ta’ dan l-arranġament għandu jiġi ċċarat bil-ħsieb li ssir distinzjoni bejn in-nefqa amministrattiva tradizzjonali u l-operazzjonijiet f’dawn l-oqsma ġodda ta’ politika” (12);

               3.

               Jirrifjuta s-suġġeriment tal-Kunsill li l-fatt li l-Parlament u l-Kunsill ma għamlux skrutinju, fil-passat, tal-implimentazzjoni tat-taqsimiet rispettivi tagħhom tal-baġit kien ir-riżultat ta’ “Gentlemen’s Agreement”; jikkunsidra li minħabba n-natura dejjem aktar operattiva tan-nefqa, in-nefqa tal-Kunsill għandu jsirilha skrutinju bl-istess mod bħal dik tal-istituzzjonijiet l-oħra bħala parti mill-proċedura ta’ kwittanza prevista fl-Artikolu 276 tat-Trattat;

               4.

               Itenni l-pożizzjoni tiegħu murija fil-paragrafu 3 tar-riżoluzzjoni tiegħu tal-22 ta’ April 2008 dwar il-kwittanza għas-sena finanzjarja 2006, li tgħid: “Jiddispjaċih li, għall-kuntrarju ta’ istituzzjonijiet oħra, il-Kunsill ma jissottomettix rapport ta’ attività annwali lill-Parlament, filwaqt li jikkwota l-Gentlemen’s Agreement tal-1970 […] u n-nuqqas ta’ kwalunkwe rekwiżit korrispondenti fir-Regolament Finanzjarju; jistieden lill-Kunsill biex jikkunsidra mill-ġdid id-deċiżjoni li ma jippubblikax u ma jgħaddix lill-Parlament rapport ta’ attività sabiex juri aktar responsabbilità lejn il-pubbliku ġenerali u ma’ min iħallas it-taxxa” (13); ifakkar li din id-dikjarazzjoni hija għal kollox konsistenti mal-paragrafi 44 u 45 tar-riżoluzzjoni tiegħu tad-19 ta’ Frar 2008 dwar trasparenza fi kwistjonijiet finanzjarji (14); jitlob lill-Kunsill sabiex jerga’ jikkunsidra d-deċiżjoni tiegħu li ma jippubblikax ir-rapport tal-attività annwali tiegħu fuq il-websajt tiegħu;

               5.

               Itenni l-pożizzjoni tiegħu espressa fil-paragrafu 12 tar-riżoluzzjoni tiegħu tal-24 ta’ April 2007 dwar il-kwittanza għas-sena finanzjarja 2005, kif ġej: “Jitlob li jkun hemm trasparenza massima fil-qasam tal-Politika Komuni tal-Affarijiet Barranin u tas-Sigurtà (PESK); jitlob lill-Kunsill biex jiżgura, f’ konformita’ mal-punt 42 tal-Ftehim Interistituzzjonali […], li l-ebda spiża tas-PESK li topera ma tkun tidher fil-baġit tal-Kunsill; iżomm id-dritt li, fejn ikun il-każ, jieħu l-passi meħtieġa jekk ikun hemm ksur tal-ftehim” (15);

               6.

               Jitlob li l-Kunsill jindika n-natura eżatta tan-nefqiet, artikolu b’artikolu, partita b’partita, fit-Titolu 3 tiegħu (Infiq li jirriżulta mit-twettiq tal-istituzzjoni tal-missjonijiet speċifiċi tagħha), biex il-Parlament ikun jista’ jivverifika li ma kien hemm ebda nefqa ta’ natura operazzjonali fl-eżekuzzjoni tal-baġit tal-Kunsil, f’konformità mal-Ftehim Interistituzzjonali;

               7.

               Itenni l-pożizzjoni tiegħu espressa fil-paragrafu 58 tar-riżoluzzjoni tiegħu tat-23 ta’ Mejju 2007 dwar ir-rapport annwali mill-Kunsill lill-Parlament Ewropew dwar l-aspetti prinċipali u l-għażliet bażiċi tas-PESK, inklużi l-implikazzjonijiet finanzjarji għall-baġit ġenerali tal-Unjoni Ewropea — 2005 (16), kif ġej: “Jemmen li evalwazzjoni ġenwina tal-implikazzjonijiet finanzjarji għall-baġit tal-UE s’issa kienet imxekkla min-nuqqas ta’ informazzjoni pro-attiva min-naħa tal-Kunsill, […]; jikkunsidra li, bl-iffirmar ta’ ftehim interistituzzjonali ġdida, issa wasal iż-żmien li jiġu implimentati kemm il-kliem u kemm l-ispirtu ta’ dawn id-dispożizzjonijiet, li issa ġew ifformalizzati b’mod ċar”;

               8.

               Jikkunsidra li l-ippjanar ta’ operazzjoni mill-Persunal tal-PESK fis-Segretarjat tal-Kunsill, it-tħejjija għaliha u l-kontroll tagħha huma partijiet bażiċi u fundamentali tal-operazzjoni, u li dawn l-attivitajiet jiżvolġu ruħhom fit-twettiq tal-politika u l-operazzjonijiet, minflok bħala parti tal-ħidma normali tas-segretarjat fil-Kunsill;

               9.

               Huwa sorpriż li parti sostanzjali (sa 60 %) tal-linja baġitarja 2 2 0 2 ġiet ittrasferita mill-interpretazzjoni għall-vjaġġi tal-PESK/ESDP; jinnota li fl-2006 dan l-ammont kien EUR 12 672 984, u jitlob li jkun infurmat bl-ammont għall-istess linja baġitarja għall-2007; jitlob, għall-benefiċċju ta’ aktar trasparenza, li tinħoloq linja baġitarja xierqa għal dawn l-iskopijiet;

               10.

               Jitlob li jkun hemm trasparenza fir-rigward tal-infiq fuq il-Koordinatur tal-UE ta’ Kontra t-Terroriżmu u l-infiq li jsir minnu;

               11.

               Jitlob lill-Kunsill biex jipprovdih b’evalwazzjoni ex-post tal-azzjonijiet individwali tal-ESDP;

               12.

               Jerġa’ jikkonferma l-pożizzjoni li kien ħa fil-paragrafu 47 tar-riżoluzzjoni tiegħu hawn fuq imsemmija tat-23 ta’ Mejju 2007, kif ġej: “Jenfasizza d-diżappunt tiegħu […] li l-Kunsill illimita ruħu li sempliċiment jinforma lill-Parlament u jippreżenta lista deskrittiva tal-attivitajiet tal-PESK li saru s-sena preċedenti, li huma msemmija mill-Kunsill innifsu fil-preamboli għar-rapporti annwali, minflok ma jikkonsulta b’mod reali lill-Parlament fil-bidu ta’ kull sena dwar l-aspetti ewlenin u l-għażliet bażiċi li għandhom isiru dik is-sena, inklużi l-implikazzjonijiet finanzjarji, kif previst fl-Artikolu 28 tat-Trattat tal-UE u sussegwentement jirrapporta lill-Parlament jekk – u fil-każ, kif – ġie meqjus il-kontribut tal-Parlament, u jisħaq li din il-prattika, tikkostitiwixxi ksur de facto tas-sustanza tal-Artikolu 21”;

               13.

               Jinnota li l-Kunsill adotta deċiżjoni li twaqqaf kwalunkwe ħlasijiet residwi marbuta ma’ ġranet ta’ kumpens mal-irtirar u li tibda tħaddem sistema obbligatorja li għandha l-għan li tillikwida b’mod sħiħ, sal-2009, l-istokks kollha li baqa’ tal-liv annwali li ma jkunx ittieħed; jinkoraġġixi lill-Kunsill biex jirrispetta din l-iskadenza li impona hu stess;

               14.

               Jilqa’ b’sodisfazzjon il-fatt li sistema integrata ġdida għall-ġestjoni u għall-kontroll finanzjarju (SAP), li ilha taħdem mill-1 ta’ Jannar 2008, ġiet żviluppata fuq bażi interistituzzjonali mill-Kunsill, mill-Qorti tal-Awdituri u mill-Qorti tal-Ġustizzja, u b’hekk issarrfet f’iffrankar baġitarju sostanzjali u anke gwadanji fl-effiċjenza għat-tliet istituzzjonijiet involuti;

               15.

               Jiddispjaċih li, skont ir-rapport ta’ attività annwali tal-awditur intern tal-Kunsill, il-Kunsill ma kienx kapaċi jimla l-impjiegi vakanti fis-servizz ta’ verifika interna tiegħu;

               16.

               Jieħu kont tal-fatt li, skont l-istess rapport ta’ attività annwali, l-awditur intern irrakkomanda l-eliminazzjoni totali tal-“comptes hors budget”; jirrikjedi mill-Kunsill li jelimina kompletament u immedjatament il-kontijiet kollha bħal dawn;

               17.

               Jitlob lill-Kunsill biex isolvi l-problema li tikkonċerna l-“vérification des factures”, kif ġie rrakkomandat mill-awditur intern tal-Kunsill;

               18.

               Jikkunsidra li t-talba ripetuta tal-Parlament, li s’issa dejjem ġiet miċħuda, għal aktar trasparenza u skrutinju parlamentari aktar mill-qrib tan-nefqa tal-Kunsill relatata mas-PESK/CFDP għandha tiġi enfasizzata b’emendi baġitarji li jkollhom l-għan li jpoġġu f’riżerva ċerti linji baġitarji rilevanti fil-baġit tal-Kunsill għall-2010;

               19.

               Ifakkar li fir-riżoluzzjoni tiegħu tal-4 ta’ Diċembru 2008 dwar ir-Rapport Speċjali Nru 8/2007 tal-Qorti Ewropea tal-Awdituri dwar il-koperazzjoni amministrattiva fil-qasam tal-VAT (17), il-Parlament stieden lill-Kunsill sabiex jadotta konklużjonijiet formali dwar is-sejbiet tal-Qorti tal-Awdituri; jiddispjaċih li l-Kunsill għadu ma aġixxiex fuq it-talba tiegħu; jitlob lill-Kunsill sabiex jagħti informazzjoni lill-Kumitat kompetenti tal-Parlament dwar ir-raġunijiet li għalihom ma adottax konklużjonijiet formali, u dwar is-segwitu għal dan ir-Rapport Speċjali;

               20.

               Jitlob lill-Qorti Ewropea tal-Awdituri sabiex tagħti attenzjoni speċjali fir-rapport annwali li jmiss għall-eżekuzzjoni tal-baġit tal-Kunsill;

         Raġunijiet għall-posponiment tad-deċiżjoni dwar il-kwittanza

               21.

               Jindika li r-raġunijiet għall-posponiment huma dawn li ġejjin:

                           (a)

                           il-Kunsill ma laqa’ ebda stedina biex jiltaqa’ uffiċjalment mal-kumitat kompetenti tal-Parlament jew mar-rapporteur tiegħu biex jiddiskuti kwistjonijiet relatati mal-eżekuzzjoni tal-baġit għall-2007;

                           (b)

                           la l-kumitat kompetenti u lanqas ir-rapporteur tiegħu ma rċevew tweġiba komprensiva bil-miktub qabel il-votazzjoni fil-kumitat fuq l-abbozz tar-rapport fis-16 ta’ Marzu 2009, li tipprovdi lill-Parlament b’informazzjoni u dokumenti mitluba mill-Kunsill fl-anness tal-ittra tat-18 ta’ Frar 2009 iffirmata mir-rapporteur u l-koordinaturi tal-kumitat kompetenti tiegħu;

                           (c)

                           il-Parlament ma rċeviex dokumenti fundamentali mill-Kunsill, bħal, pereżempju, ir-rapport tal-attività annwali u l-lista sħiħa tat-trasferimenti tal-baġit;

                           (d)

                           dan in-nuqqas ta’ trasparenza u disponibilità għal djalogu uffiċjali u formali min-naħa tal-Kunsill jagħmel impossibbli li tingħatha kwittanza fejjieda u b’mod partikulari ma jħallix lill-Parlament il-possibilità li jivverifika li ma kien hemm ebda nefqa ta’ natura operazzjonali fl-eżekuzzjoni tal-baġit tal-Kunsill, f’konformità mal-Ftehim Interistituzzjonali;

         Azzjonijiet oħra li għandhom jittieħdu u dokumenti li għandhom jiġu ppreżentati lill-Parlament

               22.

               Jistieden lis-Segretarju Ġenerali tal-Kunsill/Rppreżentant Għoli għall-PESK biex, sa mhux aktar tard mill-15 ta’ Mejju 2009, jipprovdi lill-kumitat kompetenti tal-Parlament bi tweġibiet kompensivi bil-miktub għal dawn il-mistoqsijiet:

                           A.

                           fir-rigward tal-“comptes hors budget” tagħha (cf. rakkomandazzjonijiet tal-awditur intern R.2 tal-2007):

                                       —

                                       Kemm kellu kontijiet “hors budget” il-Kunsill fl-2007?

                                       —

                                       Fejn kienu stabbiliti dawn il-kontijiet u għal liema raġuni?

                                       —

                                       X’bażi legali intużat għal dawn il-kontijiet? X’inhu l-ammont ta’ kull kont?

                                       —

                                       Lista tat-tranżazzjonijiet kollha ta’ kull wieħed minn dawn il-kontijiet għas-sena finanzjarja 2007, kif ukoll il-lista tal-uffiċjali awtorizzanti b’delega skont il-linji tal-baġit.

                           B.

                           fir-rigward tal-“vérification des factures” (cf. rakkomandazzjonijiet tal-awditur intern R.1 tal-2007):

                                       —

                                       Għal liema raġuni l-awditur intern wasal għall-konklużjoni li verifika ex-ante ma kenitx taħdem b’mod sodisfaċenti?

                                       —

                                       Il-linji tal-baġit huma kollha suġġetti għal kontrolli ex-ante u/jew ex post?

                                       —

                                       Kemm il-fattura ġiet iċċekkjata, x’kien il-persentaġġ ta’ fatturi li ttieħed kampjun tagħhom u x’kien il-persentaġġ ta’ dawn li kellhom l-iżbalji?

                                       —

                                       Il-Kunsill ħejja xi pjan ta’ azzjoni biex isolvi din il-problema u, jekk iva, meta se jiġi implimentat?

                           C.

                           fir-rigward tal-linja tal-baġit 2 2 0 2 (interpretazzjonijiet tal-ispejjeż):

                                       —

                                       X’kienu r-raġunijiet li ġiet rdoppjata (mill-2006 sal-2007) il-linja tal-baġit 2 2 0 2 ddedikata għall-interpretazzjoni?

                                       —

                                       Għaliex il-Kunsill għandu bżonn jittrasferixxi flus minn din il-linja tal-baġit għall-ispejjeż ta’ vjaġġar tad-delegati?

                                       —

                                       Għaliex il-Kunsill uża EUR 12 672 000 mill-interpretazzjoni għall-ispejjeż ta’ vjaġġar tad-delegati fl-2006?

                                       —

                                       Għaliex ma żiedx bl-istess ammont il-linja tal-baġit speċifika fl-2007?

                                       —

                                       X’inhu l-ammont speċifiku li l-Kunsill ittrasferixxa għas-sena 2007 minn din il-linja tal-baġit għal-linja 2 2 0 0, jew għal xi linja oħra tal-baġit?

                           D.

                           fir-rigward tal-linja tal-baġit 2 2 0 0 (spejjeż ta’ vvjaġġar tad-delegati):

                                       —

                                       Parti mill-bażi legali għal din il-linja tal-baġit hija d-Deċiżjoni tal-Kunsill Nru 190/2003 tas-Segretarju Ġenerali tal-Kunsill/ir-Rappreżentant Għoli għas-PESK, li ma ġietx ippubblikata fil-Ġurnal Uffiċjali.

                                       —

                                       Għall-finijiet tat-trasparenza, jistal-Kunsill iqiegħed id-Deċiżjonijiet kollha tiegħu fuq il-websajt u fir-reġistru ta’ referenzi tiegħu?

                           E.

                           fir-rigward il-linja tal-baġit 3 0 0 2 (konsulenti speċjali fil-qasam tal-ESDP/PESK):

                                       —

                                       Liema ammont ittrasferixxa l-Kunsill għal din il-linja tal-baġit għas-sena 2007 u għal kemm-il konsulent speċjali?

               23.

               Jistieden lis-Segretarju Ġenerali tal-Kunsill/Rppreżentant Għoli għas-PESK biex jagħti lill-kumitat kompetenti tal-Parlament sal-15 ta’ Mejju 2009:

                           —

                           il-lista sħiħa ta’ trasferimenti tal-baġit rigward il-baġit 2007 tal-Kunsill;

                           —

                           ir-rapport tal-attività annwali tiegħu għas-sena 2007;

                           —

                           il-lista ta’ assoċjazzjonijiet li rċevew flus għas-sena finanzjarja 2007 u jispeċifika l-ammonti li rċeviet kull asssoċjazzjoni (linja tal-baġit 2 2 3 7 - spejjeż operazzjonali oħra).

      (1)  ĠU L 77, 16.3.2007.

      (2)  ĠU C 287, 10.11.2008, p. 1.

      (3)  ĠU C 286, 10.11.2008, p. 1.

      (4)  ĠU C 287, 10.11.2008, p. 111.

      (5)  ĠU L 248, 16.9.2002, p. 1.

      (6)  Deċiżjoni bbażata fuq ir-Regoli ta’ Proċedura tal-Kunsill tat-22 ta’ Lulju 2002 (ĠU L 230, 28.8.2002, p. 7).

      (7)  ĠU C 139, 14.6.2006, p. 1.

      (8)  ĠU L 63, 28.2.2004, p. 68.

      (9)  ĠU L 261, 6.8.2004, p. 125.

      (10)  ĠU L 57, 2.3.2000, p. 1.

      (11)  ĠU L 27, 30.1.2001, p. 7.

      (12)  ĠU L 158, 17.6.2002, p. 66.

      (13)  ĠU L 88, 31.3.2009, p. 20.

      (14)  Testi adottati, P6_TA(2008)0051.

      (15)  ĠU L 187, 15.7.2008, p. 21.

      (16)  ĠU C 102 E, 24.4.2008, p. 309.

      (17)  P6_TA(2008)0581, paragrafu 21.


title: Deċiżjoni tal-Kummissjoni tad- 29 ta' Marzu 2007 li tiddikjara li l-Kunsill Konsultattiv Reġjonali tal-Flotta ta' l-Ibħra Miftuħa/Vjaġġi Twal taħt il-Politika Komuni tas-Sajd, beda jopera

text:
               24.8.2007

               MT

               Il-Ġurnal Uffiċjali ta’ l-Unjoni Ewropea

               427

         DEĊIŻJONI TAL-KUMMISSJONI
   tad-29 ta' Marzu 2007
   li tiddikjara li l-Kunsill Konsultattiv Reġjonali tal-Flotta ta' l-Ibħra Miftuħa/Vjaġġi Twal taħt il-Politika Komuni tas-Sajd, beda jopera
   (2007/206/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 2004/585/KE tad-19 ta' Lulju 2004 li tistabbilixxi Kunsilli Konsultattivi Reġjonali taħt il-Politika Komuni tas-Sajd (1), u partikolarment l-Artikolu 3(3) tiegħu,
   Wara li kkunsidrat ir-rakkomandazzjoni trażmessa minn Spanja fis-7 ta' Novembru 2006 f'isem id-Danimarka, il-Ġermanja, l-Estonja, Spanja, Franza, l-Irlanda, l-Italja, il-Litwanja, l-Olanda, il-Polonja, il-Portugall u r-Renju Unit,
   Billi:

               (1)

               Ir-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni dwar is-Sajd (2) u d-Deċiżjoni 2004/585/KE jipprovdu l-qafas għall-istabbiliment u l-operat tal-Kunsilli Konsultattivi Reġjonali.

               (2)

               L-Artikolu 2 tad-Deċiżjoni 2004/585/KE jistabbilixxi Kunsill Konsultattiv Reġjonali biex ikopri l-flotta ta' l-Ibħra Miftuħa/Vjaġġi Twal fl-ibħra kollha li mhumiex tal-KE.

               (3)

               Skond l-Artikolu 3(1) tad-Deċiżjoni 2004/585/KE, rappreżentanti tas-settur tas-sajd u gruppi oħra li għandhom interess ressqu talba dwar l-operat ta' dak il-Kunsill Konsultattiv Reġjonali lid-Danimarka, il-Ġermanja, l-Estonja, Spanja, Franza, l-Irlanda, l-Italja, il-Litwanja, l-Olanda, il-Polonja, il-Portugall u r-Renju Unit.

               (4)

               Kif meħtieġ minn Artikolu 3(2) tad-Deċiżjoni 2004/585/KE, l-Istati Membri kkonċernati stabbilixxew jekk l-applikazzjoni rigward il-Kunsill Konsultattiv Reġjonali tal-Flotta ta' l-Ibħra Miftuħa/Vjaġġi Twal hijiex skond id-dispożizzjonijiet stabbiliti f'dik id-Deċiżjoni. Fis-7 ta' Novembru 2006, l-Istati Membri konċernati ttrażmettew rakkomandazzjoni dwar dak il-Kunsill Konsultattiv Reġjonali lill-Kummissjoni.

               (5)

               Il-Kummissjoni evalwat l-applikazzjoni tal-partijiet interessati u r-rakkomandazzjoni fid-dawl tad-Deċiżjoni 2004/585/KE u l-għanijiet u l-prinċipji tal-Politika Komuni tas-Sajd, u tqis li l-Kunsill Konsultattiv Reġjonali tal-Flotta ta' l-Ibħra Miftuħa/Vjaġġi Twal huwa lest biex jibda jopera.

         IDDEĊIDIET KIF ĠEJ:
   Artikolu Uniku
   Il-Kunsill Konsultattiv Reġjonali tal-Flotta ta' l-Ibħra Miftuħa/Vjaġġi Twal, stabbilit minn Artikolu 2(1)(g) tad-Deċiżjoni 2004/585/KE, għandu jibda jopera mit-30 ta' Marzu 2007.

      Magħmul fi Brussell, 29 ta' Marzu 2007.

            Għall-Kummissjoni

         Joe BORG

            Membru tal-Kummissjoni

      (1)  ĠU L 256, 3.8.2004, p. 17.

      (2)  ĠU L 358, 31.12.2002, p. 59.


title: 2013/708/UE: Deċiżjoni tal-Parlament Ewropew u tal-Kunsill tal- 20 ta’ Novembru 2013 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, f’konformità mal-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2013/004 ES/ComunidadValenciana materjali tal-bini minn Spanja)

text:
               4.12.2013

               MT

               Il-Ġurnal Uffiċjali tal-Unjoni Ewropea

               L 323/33

         DEĊIŻJONI TAL-PARLAMENT EWROPEW U TAL-KUNSILL
   tal-20 ta’ Novembru 2013
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, f’konformità mal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2013/004 ES/ComunidadValenciana materjali tal-bini minn Spanja)
   (2013/708/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b’mod partikolari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikolari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li jkunu ngħataw is-sensja b’riżultat ta’ bidliet strutturali kbar fl-andament tal-kummerċ dinji minħabba l-globalizzazzjoni u biex jiġu megħjuna jerġgħu jintegraw ruħhom fis-suq tax-xogħol.

               (2)

               Il-Ftehim Interistituzzjonali tas-17 ta Mejju 2006 jippermetti l-mobilizzazzjoni tal-FEG sal-limitu massimu annwali ta’ EUR 500 miljun.

               (3)

               Spanja bagħtet applikazzjoni biex jiġi mobilizzat il-FEG, fir-rigward tas-sensji li ngħataw f’140 intrapriża li joperaw fit-Taqsima 23 tan-NACE Reviżjoni 2 (“Manifattura ta’ prodotti oħra minerali mhux metalliċi”) fir-reġjun NUTS 2 tal-Comunidad Valenciana (ES52), fit-22 ta’ Mejju 2013 u ssupplimentat din l-applikazzjoni b’informazzjoni addizzjonali sas-17 ta’ Lulju 2013. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, tipproponi li jiġi mobilizzat l-ammont ta’ EUR 840 000.

               (4)

               Il-FEG għandu, għalhekk, jiġi mobilizzat sabiex jipprovdi kontribuzzjoni finanzjarja għall-applikazzjoni mressqa minn Spanja,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2013, il-Fond Ewropew ta’ Aġġustament għall-Globalizzazzjoni għandu jiġi mobilizzat biex jipprovdi s-somma ta’ EUR 840 000 f’approprjazzjonijiet ta’ impenn u ta’ pagament.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, l-20 ta’ Novembru 2013.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         V. LEŠKEVIČIUS

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.